ডিআইজি মিজানুর রহমানের বিরুদ্ধে অভিযোগ করেন তাঁর দ্বিতীয় স্ত্রী মরিয়ম আক্তার ইকো ও তাঁর মা কুইন তালুকদার। তাঁরা বলেন, পান্থপথের স্কয়ার হাসপাতালের কাছে তাঁদের বাসা। গত বছরের জুলাইয়ে কৌশলে ইকোকে তুলে নিয়ে যান পুলিশ কর্মকর্তা মিজান এবং তাঁর বেইলি রোডের বাসায় তিন দিন আটকে রাখেন। এরপর বগুড়া থেকে ইকোর মাকে ডেকে আনা হয় এবং ৫০ লাখ টাকা কাবিনে ইকোকে বাধ্য করা হয় মিজানকে বিয়ে করতে। পরে লালমাটিয়ার একটি ভাড়া বাড়িতে ইকোকে তোলেন মিজান। ইকো অভিযোগ করেন, কয়েক মাস কোনো সমস্যা না হলেও তিনি ফেসবুকে মিজানের স্ত্রী পরিচয় দিয়ে একটি ছবি পোস্ট করার পর ক্ষিপ্ত হন মিজান। ভাঙচুরের মিথ্যা একটি মামলা দিয়ে তাঁকে গত ১২ ডিসেম্বর কারাগারে পাঠানো হয়। ওই মামলায় জামিন পাওয়ার পর মিথ্যা কাবিননামা তৈরির অভিযোগে আরেকটি মামলা করা হয়। ওই মামলায়ও জামিনে বেরিয়ে এসে মিজানের বিরুদ্ধে মুখে খোলেন ইকো। তবে বিয়ে ও মারধরের অভিযোগ অস্বীকার করে মিজান বলছেন, ওই নারী একজন প্রতারক।